**Postpensjonistene i Buskerud**

**Referat fra medlemsmøte på Sundhaugen 9. september 2020 kl. 1100**

Det var 41 medlemmer til stede på møtet. Dette var det første møte medlemmene var samlet etter at vi hadde årsmøtet i mars. Tror mange følte at det var godt å komme sammen etter en vanskelig periode med Covid-19. Fortsatt er Covid-19 her og avdelingene må ta hensyn til og følge godt med på smitteutviklingen i tiden fremover.

Ved starten av møtet orienterte daglig leder av Sundhaugen om smittevernreglene på Sundhaugen og ba alle om å følge disse under oppholdet.

Underholdninga, som ble introdusert av Liv N. Fredriksen presis kl. 1100, og var ved «Tre glade lakser» (ved to av dem), som sto for. Disse var og underholdt oss den 11.12.2019 også den gangen på Sundhaugen. Gamle slagere i oppussa versjon ble helt som nye og folk gynga takten og sang med.

Etter at musikerne hadde rydda opp etter seg og blitt takket av fornøyde publikummere, tok Jan Dybvik ordet og ønsket velkommen og presenterte følgende dagsorden:

1. Orientering fra styret og turkomiteen
2. Åresalg

Ad sak 1 Orientering fra styret og turkomiteen

* Det ble gitt informasjon om praktiseringen av smittevernreglene knyttet til covid-19 i Postens Pensjonist-forbund og Pensjonistforbundet. Det tillates nå møter/samlinger på inntil 200 personer, men smittevernreglene må følges bl.a. 1 meters avstand. Ved å ta hensyn til disse, er styret kommet til at vi igjen kan avholde medlemsmøter. Det innebærer at vi må begrense antall deltakere på møtene våre på de steder vi til vanlig avholder våre møter. Dette vil bli fulgt opp fremover og vi regner med at møtet i oktober går som planlagt samt vårt julemøte.
Pensjonistforbundet gjennomfører alle sine møter på nett og vil fortsett med dette ut året. Postens Pensjonistforbund skal avholde landsstyremøte og lederkonferanse i oktober 2020 fysisk – likevel slik at smittevernreglene følges.
* Orientering av saker internt i avdelingen:
- bingoinntektene for de 2 første kvartalene i 2020 er halvert i forhold til tidligere år
- viktig å verve nye medlemmer som kan være ektefelle/samboere til våre medlemmer samt tidligere postfolk som f.eks. har sluttet i Posten tidligere.
- svar på henvendelser fra avdelingen som sendes pr. post, må medlemmene betale porto for
- kontingenten til Fagforbundet (tidl. Postkom) er fortsatt det samme og ingen reduksjon slik som lovet tidligere fra Postkom.
* Resultatet av Trygdeoppgjøret 2020 medfører at landets pensjonister får en redusert kjøpekraft på 0,15% og som har skjedd i 5 år av de siste 6 årene. Hovedårsakene til dette er at pensjonene blir redusert med 0.75% ut fra forhold knyttet til lønnsutviklingen. Når da prisstigningen er beregnet til 1.4% gir dette en negativ kjøpekraftutvikling.
Det er nå et stort trykk mot Stortinget om å få en endring av dette systemet. Om det ikke skjer noe i 2020, kan det være muligheter for endring fra 2021.
* Turen Ut i det blå ble gjennomført som planlagt i dagene 26. – 28.8.2020 med 27 deltakere. Turen gikk til Savalen med liten utflukt til Røros og stopp på Aukrust-senteret i Alvdal.
Det vil ikke bli noen utenlandsturer før smittesituasjonen endrer seg vesentlig. Det ble også orientert om muligheten til å delta på en tur til Oset Høyfjellshotell i dagene 23. – 25.10.2020. Påmeldingen kan skje til Per Hodt.
* Sted for julemøte den 16.12.2020 var ikke fastsatt. Dette ble drøftet på møtet og et flertall ønsket at møtet ble avholdt på Lampeland Hotell med muligheter for overnatting. Selve møtet vil bli holdt på dagtid slik at de fremmøte kan velge om de vil drag hjem eller overnatte på hotellet. Mere om dette vil bli orientert ved innkallingen.

Ad punkt 2 Åresalg

Åresalget la igjen kr. 4 050,- i kassa. Gevinstene ble som vanlig fordelt så godt trekkemaskinen kunne, men som vanlig – noen vant flere gevinster, mens andre dro tomhendte hjem.

Men ingen reiste hjem sultne. Det ble servert Sundhaugen spesialkjøttkaker før vi skilte lag.

Jan Dybvik

Fg referent